Exqrch/javanese-Komodo-pixelgpt huggingface dataset:
Salebeting Pertapan Kutharunggu, Kresna madeg dados satunggaling brahmana namanipun Begawan Kesawasidhi
Wonten dinten punika, sang Begawan Kesawasidhi nembé dipunadhep kaliyan Anoman, Resi Maenaka, Yaksendra tuwin Gajah Setubanda
Anoman ngandharaken bilih, sowanipun wonten Pertapan Kutharunggu punika badhé nyuwun seserepan miwah pitedah menggah margining kayuwanan ugi sampurnaning sangkan paran
Kajawi punika sang Anoman nyuwun dipununtabaken kamukswanipun
Anoman ngrumaosi bilih sampun sungkan tinitah wonten ing madyapada ingkang anggung sinandhangan cuwa suka wirang gambira papa mulya sapanunggalanipun
Begawan Kesawasidhi lajeng paring wangsulan dhumateng sang Anoman
Begawan Kesawasidhi ngendika dhumateng Anoman manawi wonten mapinten-pinten titah Hyang Widhi ingkang kataman rogarda sami sekung ngupaya usada supados waluya dinirgakipun keng yuswa, nanging sira ingkang pikantuk nugraha yuswa dangu malah sami nggresula
Begawan Kesawasidhi ugi njarwakaken manawi pati tuwin gesang punika muhung purpa wasesanipun Hyang Widhi
Dawa cendhekipun yuswa tumrap satunggaling titah punika, mungguhing Hyang Widhi, sajatosipun mengku karsa ingkang wigatos tumrapipun jagad raya.
Dereng rampung anggènipun sami pirembagan ing antawisipun Anoman kaliyan Begawan Kesawasidhi, dumadakan rawuh Adipati Karna, Patih Sengkuni ngadhep sang Begawan Kesawasidhi
Adipati Karna matur sajatosipun rawuhipun wonten Pertapan Kutharunggu punika, badhé ngupados wahyu ingkang sinebat Makutha Rama
Begawan Kesawasidhi wekasan paring wangsulan dhumateng Adipati Karna manawi wahyu punika boten gadhah wujud, boten gadhah warni, boten manggon, nanging namung minangka anugrah saking Hyang Widhi dhumateng tiyang ingkang katarima anggènipun nglampahi tapa brata
Midhanget pangandikanipun Begawan Kesawasidhi, Adipati Karna tuwin Patih Sengkuni wusana nduga manawi wahyu Makutha Rama mapan wonten angganipun Begawan Kesawasidhi.Salajengipun Begawan Kesawasidhi badhé dipunasta lumarap wonten nagari Ngastina dipunaturaken Prabu Duryudana
Begawan Kesawasidhi boten purun, nampik niyat saé Adipati Karna tuwin Patih Sengkuni
Wekasan Adipati Karna duka lajeng kadadosan perang
Rikalanipun sami perang, Adipati Karna boten kuwawa nrenggalangi kridhanipun Begawan Kesawasidhi
Adipati Karna wekasan ngedalaken panah Kyai Kunto Wijayadanu
Rikala pusaka kalawau sampun dipundalaken, Anoman tanggap lajeng nyaut Kuntawijayadanu saha dipunasta
Adipati Karna rumaos getun ing penggalaih wekasan mlajar kaliyan Patih Sengkuni tuwin Kurawa
Wonten panggènan sanès inggih madyaning wana dipuncariosaken, Raden Arjuna pikantuk srana saking eyangipun Pandhita Saptaarga nenggih Begawan Abiyasa manawi kesahipun ingkang raka Prabu Kresna sesarengan wancinipun kaliyan dipunmandhapaken Wahyu Makutha Rama ing Gunung Kutharunggu
Pramila Raden Arjuna kelawan Punakawan cacah catur, inggih punika Semar, Gareng, Petruk, Bagong daya-daya badhé lumarap tumuju Arga Kutharunggu.
Gumanti ingkang wonten Pertapan Deksana sang Begawan Wibisana dipunadhep déning Patih Padyawastana utawi Patih Reksabangsa
Wondene salebeting pepanggihan punika, Begawan Wibisana gadhah karsa badhé kesah madosi panjalmanipun Sri Bathara Ramawijaya ingkang minangka ara-araipun
Wekasan Begawan Wibisana lajeng semedi ngeningaken cipta tuwin pancadriya
Wekasan pikantuk bebungah déwa kanthi mangertosi kawontenan Sang Hyang Kesawa
Nanging salebeting nindakaken semedi kasebat, sekawan nepsu utawi catur driya ingkang dumunung wonten angganipun, oncat saha ngandharaken boten marem awit tumindak Begawan Wibisana
Wondene sekawan piwujudan nepsu saking Begawan Wibisan], ing antawisipun: Nuraga, Angkara, Lodra, tuwin Sukarda punika lajeng dipunpringgakaken supados kesah tumuju Gunung Kutharunggu
Ingkang suraosipun supados pepanggihan kaliyan satiya utami ingkang badhé ndherekaken tuwin nyampurnakaken sekawan piwujudan nepsu Wibisana kalawau sageda kondur dhateng alam baka
Begawan Wibisana piyambak badhé madosi panjalmanipun Sri Bathara Ramawijaya ara-araipun, ingkang badhé mbiyantu Begawan Wibisana kondur dhateng swarga.
Sakdumuginipun wonten wana Swelagiri, Raden Arjuna tuwin Punakawan cacah catur pinanggih déning Nuraga, Angkara, Lodra, miwah Sukarda
Sekawan piwujudan watak nepsu saking Begawan Wibisana kalawau, meksa dhumateng Raden Arjuna saperlu mejahi supados saged kondur wonten alam baka
Panyuwunannipun piwujudan nepsu Wibisana kalawau dipuntampik déning Arjuna, saéngga nuwuhaken peperangan
Awit pambiyantunipun Semar, Raden Arjuna saged nyampurnakaken sekawan piwujudan nepsu kasebat kondur dhateng alam baka
Lajeng Raden Arjuna miwah Punakawan nerasaken lampah tumuju Gunung Kutharunggu
Wonten ing Pertapan Kutharunggu, Begawan Kesawasidhi dipunadhep déning Anoman, Begawan Maenaka, Yaksendra Jajagwreka, dan Gajah Setubanda
Anoman maringaken pusaka Kunto Wijayadanu kagunganipun Adipati Karna ingkang kasil dipunrebat
Nanging Anoman malah dipunlepataken déning Begawan Kesawasidhi, amarga kanthi tumindak ingkang makaten, Anoman nindakaken dosa cacah sekawan
Anoman sanget gela ing penggalih sarta dipunpringgakaken déning Begawan Kesawasidhi, supados nglajengaken nglampahi tapa brata wonten Gunung Kendhalisada kelawan sedherek-sedherekipun
Sedaya kalawau kanggé ngicali dedosan tuwin manengku puja nyenyuwun pitedah Hyang Maha Wasesa
Lajeng Anoman miwah sedherek-sedherekipun bidhal dhateng Gunung Kendhalisada
Sakesahipun Anoman miwah kadang-kadangipun, dumadakan Begawan Wibisana prapta wonten Kutharangga
Begawan Kesawasidhi badhé nguji karsanipun bilih Begawan Kesawasidhi minangka panjalmanipun Sri Bathara Ramawijaya
Mila saking punika Begawan Wibisana nundhung Begawan Kesawasidhi saking pertapanipun kanthi pamanggih dèrèng nyuwun idin kaliyan dhirinipun piyambak, minangka panguwaos wewengkon Kutharunggu
Paperangan boten saged dipunsingkiraken, Begawan Wibisana saged dipunasoraken déning Begawan Kesawasidhi ingkang minangka panjalmanipun ara-araipun piyambak nenggih Sri Bathara Ramawijaya
Begawan Kesawasidhi lajeng mbiyantu Begawan Wibisana kondur dhateng swarga minulya kanthi sarana ngobong
Nanging lelampahan suksma Begawan Wibisana kagodha déning tangis ingkeng raka nenggih Arya Kumbakarna
Arya Kumbakarna ingkang kawontenanipun wonten ing alam Lokantara sanget nguciwani miwah nrenyuhaken
Begawan Wibisana gadhah karep badhi paring pambiyantu kadangipun punika, namung piyambakipun malah kicalan kéblat
Margi ingkang dipunambah dados peteng ndhedhet lelimengan
Rikala samanten Begawan Kesawasidhi rawuh sarta ngemutaken kaluputanipun sukma Begawan Wibisana
Kanthi pambiyantunipun ara-araipun ingkang sampun manjalma wontenn angganipun Begawan Kesawasidhi, Begawawan Wibisana wekasan saged nglajengaken lelempahanipun kondur dhateng swarga.
Wondene suksma Arya Kumbakarna dipunpringgakaken damel darma kanthi margi manjing sajuga kaliyan satunggaling satriya ingkang kadunungan watak teteken budi luhur miwah utami
Suksma Arya Kumbakarna dipunaturi kesah dhateng Gunung Swelagiri.
Salebeting kedhaton nagari Amerta nembé ketaman mega mendhung ibaratipun boten wonten cahya surya, Prabu Puntadewa dipunadhep déning ingkang rayi nenggih Raden Werkudara, Raden Nakula,Raden Sadewa, miwah Raden Gatotkaca
Prabu Puntadewa nembé menggalihaken prekawis Prabu Kresna ingkang sampun wetawis dangu boten prapta wonten nagari Amarta tuwin Raden Arjuna ingkang ugi sampun wetawis dangu dèrèng kondur saking kewajibanipun ngupados Wahyu Makutha Rama ing Pertapan Kutharunggu
Mangertosi kawontenan punika, Prabu Puntadewa ndhawuhaken Raden Werkudara ngupados pawarta Prabu Kresna, lajeng Raden Gatotkaca dipundhawuhi ngupados papan dunungipun Raden Arjuna
Raden Werkudara miwah Raden Gatotkaca nyagahi lajeng kesah nilar nagari Amarta badhé nindakaken tugasipun piyambak-piyambak
Kawontenan ingkang sami ugi kadadosan wonten Kesatriyan Madukara
Kekalih garwa Raden Arjuna inggih punika Dewi Wara Sembadra miwah Dewi Wara Srikandhi, sami nenuwun dhumateng jawata supados saged mangertosi papan dunungipun garwa kakungipun kanthi leres-leres
Ketulusipun kekalih garwa Arjuna kalawau anggènipun nenuwun saged kasil kanthi rawuhipun jawata nenggih Bathara Naradha kanggé maringi margi dhateng Dewi Wara Sembadra miwah Dewi Wara Srikandhi
Kekalihipun wekasan dipunparingi anugrah saged salin wujud dados kalih satriya bagus ing warni sarta dipunparingi asma Bambang Sintawaka kaliyan Bambang Kandhihawa
Kekalihipun lajeng sami dipunseblataken, dipunbucal déning Bathara Naradha ngantos dhumawah wonten ing Wana Swelagiri
Wontening madyaning wana kalawau, Bambang Sintawaka tuwin Bambang Kandhihawa sami sesumbar, ngendika ukara panantang ingkang dipuntujokaken dhumateng para satriya
Raden Gatotkaca ingkang midhangetaken saking dirgantara dados panas manahipun
Lajeng mandhap saking dirgantara manggihi Bambang Sintawaka tuwin Bambang Kandhihawa
Kanthi gampil, Raden Gatotkaca saged dipunasoraken sarta dipunaku minangka putra sarta dipundhawuhi ngantheni lelampahipun.
Gumanti ingkang cinarita, wonten ing madyaning wana, suksma Arya Kumbakarna nenggani rawuhipun satriya utami, kados ingkang sampun dipunjarwakaken déning Begawan Kesawasidhi
Boten antawis dangu, Raden Werkudara ingkang nembé madosi Prabu Kresna kepanggih suksmanipun Kumbakarna
Arya Kumbakarna nyuwun idin dateng Werkudara supados saged manjing wonten raganipun
Nanging Raden Werkudara nampik panyuwunipun Arya Kumbakarna
Wekasan kadadosan perang ing antawisipun Raden Werkudara mengsah Raden Arya Kumbakarna
Nalika samanten, Raden Werkudara lena ing kaprawiran, suksma Arya Kumbakarna wekasan saged manjing wonten salebeting wentis Raden Werkudara ingkang kiwa
Raden Werkudara lajeng nglajengaken lampahipun ngupados Prabu Kresna.
Wonten Pertapan Kutharunggu, Raden Arjuna prapta Begawan Kesawasidhi
Salebeting penggalih, Begawan Kesawasidhi mangertos bilih Raden Arjuna ingkang pranyata trep dipundunungi Wahyu Makutha Rama
Sesampunipun sami bage binage, Begawan Kesawasidhi lajeng maringi piwucal luhur awujud ngèlmu Hastha Brata ingkang sadèrèngipun naté dipunwucalaken Sri Bathara Ramawijaya dhumateng Raden Wibisana, rikalanipun Wibisana badhé nglenggahi dhampar kedhaton Alengka
Saksampunipun Begawan Kesawasidhi purna anggènipun maringi piwucal dhateng Raden Arjuna, Begawan Kesawasidhi ugi maringaken pusaka Kunto Wijayadanu kagunganipun Adipati Karna
Raden Arjuna dipundhawuhi ngonduraken pusaka kasebat dhateng ingkang gadhah nenggih Adipati Karna
Lajeng Raden Arjuna nyagahi dhawuh sang Begawan Kesawasidhi
Wekasan pamit bidhal badhé manggihi adipati Karna..
Saksampunipun saking Pertapan Kutharunggu, Raden Arjuna wekasan saged kepanggih kaliyan Adipati Karna
Raden Arjuna lajeng maringaken pusaka Kunto Wijayadanu dhateng Adipati Karna
Pusaka punika dipuntampi déning Adipati Karna, malah Adipati Karna ugi negendika dhateng Raden Arjuna
Adipati Karna ngendika manawi sanget kepengen gadhah Wahyu Makutha Rama
Raden Arjuna lajeng njarwakaken prekawis tegesipun utawi tegesipun Wahyu Makutha Rama
Salajengipun, Raden Arjuna mimbuhi manawi Wahyu Makutha Rama sampun manjing wonten raganipun
Mangertosi kawontenan makaten, Adipati Karna wekasan kepranan badhé ngrebat wahyu kasebat saking Raden Arjuna
Raden Arjuna boten ngeparengaken lajeng dados perang
Adipati Karna kasoran salebeting paperangan
Adpati Karna lajeng bidhal, mlajar saking palagan
Raden Arjuna piyambak kondur dhateng Pertapan Kutharunggu sowan Begawan Kesawasidhi
Wonten tengahing margi, Raden Arjuna kepanggih Raden Werkudara
Sesampunipun sami bage-binage tuwin njlentrehaken tujuanipun, Raden Arjuna tuwin Raden Werkudara lajeng tumuju wonten Pertapan Kutharunggu ngupados Prabu Kresna
Boten wetawis dangu, kedadak rawuhipun satriya kalih nama Raden Bambang Sintawaka tuwin Raden Bambang Kandhihawa ingkang diputumuti Raden Gathotkaca
Rawuhipun satriya kekalih wau, badhé ngasoraken Begawan Kesawasidhi kaliyan Raden Arjuna
Bambang Sintawaka lajeng mengsah yuda lumawan Begawan Kesawasidhi
Déné Raden Arjuna mengsah yuda lumawan Bambang Kandhihawa
Awit panguwaosipun jawata, wekasan Begawan Kesawasidhi badhar sajatining wujud dados Prabu Kresna, Bambang Sintawaka badhar sejatning wujud dados Dewi Wara Sembadra, sarta Bambang Kandhihawa badhar sajatining wujud dados Dewi Wara Srikandhi
Sesampunipun sampun mangertosi dhirinipun piyambak-piyambak, Raden Arjuna, Prabu Kresna, Dewi Wara Sembadra, Dewi Wara Srikandhi, Raden Werkudara, Raden Gathotkaca lajeng sami kondur dhateng nagari Amarta
Pethilan Pacelathon Piwucal Gunawan Wibisana Kaliyan Prabu Bisawarna
BISAWARNA: Prasajan kéwala, kula nyuwun dhawuh sabda Paduka Kanjeng Rama Begawan, mugi sageda kinarya pamecut laksitaning lekas kula, anggèn kula maluya praja, Rama
WIBISANA: Ya iya ’nggèr
Lakuning urip, pamoring pamardi lan pamarsudi mau dadiya pangudi
Sepisan: beciking kelakuwan saranané kudu hanggulang welas asih, nancepaké rasa ‘sih tresna
Kang kapindhoné: akèhing kepinteran, saranané kudu nlatèni pasinaon sarta ora isin tetakon
Kateluné: pakolèhing kagunan, saranané kudu ngulinakaké panggarap sarta nengkaraké pangupakara
Banjur ingkang angka catur: sugih, saranané kudu anggedhèkaké panggaotan kanthi gemi, surti, nastiti, ngati-ati sarta tumungkul pamikiré
Kaping lima: ngudi singgih, saranané kudu manggung angudi kawruh pangrèh praja, sarta nuntuni tata tentrem, tata patrapé wong omah-omah tentrem jenjeming ati
Angka nenem: buntasing sesurupan, saranané kudu gegosokan panemu, sarta anggilut marang surasaning basa
Ingkang wekasan: landheping panggrahita, saranané kudu ngulataké cipta sasmita, ya iku mawas rasaning patrap lan pangucap apa déné kedhèp sasmita sarta ulat liring nganti bisa hanampani rasaning liyan ingkang ora kawedhar, utawa, nampakaké rasané dhéwé marang wong liya.
Iku kulup, sapta ingkang wus ingsun paringaké marang jenengpara kaki, kena kinarya gegaran (Indonésia: "pegangan")
BISAWARNA: Adhuh Bapa, ngaturaken panuwun
Tetrawangan raosing manah kula pindha lumampah ing wanci kulem pinapag ing obor sèwu
Namung kéwala, kadi wonten sandéyaning raos kula, déné sowan kula ing ‘ri kalenggahan mangké kadi bènèh lan padatan, krana pertapan punika semunipun wingit
Menapa wonten wigatos ingkang badhé Paduka paringaken dhateng ingkang putra, Bapa? WIBISANA: Kulup, bener aturira
Tegesé sira lantip ing panggraita
Ngertiya ’nggèr, sayektiné walèh-walèh apa, kaya wus purna darmané pun bapa ana ing alam padhang iki, wiwit kuncung nganti gelung ‘nggonku laku darma, lumaku ana ing kabecikan
Srananing panggayuh aku nganti nyabrang saka Nagara Ngalengka mèlu Sang Bathara Rama, idheping tékad muhung hangèstuti marang bebener
Nanging ’nggèr sumurupa, kabèh kang tak-tindakaké, mbuh bener, mbuh luput, dina iki kaya wus wahyaning mangsakala kumudu paripurna
Katandha pun bapa wus nampa tengara ga’ibing Kang Kawasa, pun bapa nedya tinimbalan marak sowan ana ngarsaning Kang Kawasa, ’nggèr.
Suthil Suthil ya iku piranti kanggo nggoréng
Suthil kagawe saka wesi utawa wesi anti karat lan padatan garanè kagawe saka kayu utawa plastik.
Arsitèk Wiswakarma utawa arsitèk yaiku jinis panggawéyan kang nekuni babagan "désain"
Arsitèk minangka pawongan kang ahli ing bababagan ngèlmu arsitèktur, ahli rancang bangun utawa ahli lingkungan binaan
Istilah arsitèk kerep dianggep kanthi cethèk mung minangka "perancang yasan", yaiku wong kang ngurusi perencanaan, ngrancang, lan ngawasi konstruksi yasan, kang duwé peran mandhu kaputusan kang mrebawani marang aspèk yasan mau saka sisih èstètika, budaya, utawa masalah sosial
Dhéfinisi mau kurang tepat amarga lingkup pagawéan arsitèk jembar banget, wiwit saka lingkup interior ruwangan, lingkup yasan, lingkup komplèks yasan, nganti lingkup kutha lan regional
Amarga saka iku, luwih trep migunakaké dhéfinisi arsitèk minangka ahli ing babagan ngèlmu arsitèktur, ahli rancang bangun utawa lingkungan binaan.
Témpé bacem Témpé bacem ya iku panganan olahan kang saka bahan dhasar témpé
Témpé bacem iki panganan khas saka Indonésia
Cara nggawé témpé bacem kalebu gampang lan murah
Bahan kang dianggo ngolah témpé bacem ya iku témpé, gula abang, brambang, bawang putih, ketumbar, lan godhong salam
Biyasané témpé bacem rasané legi lan magel
Témpé bacem racaké dijodhoké karo tahu bacem
Loro panganan iki énak dipangan nganggo sayur nalika panas, nanging iya bisa mung dadi lawuh karo sega.
Upacara Adat Rebo Pungkasan Upacara Adat Rebo Pungkasan ya iku upacara adat tradisi ing tlatah Kabupatèn Bantul, luwih cethané ana ing tlatah Désa Wonokromo, Plèrèt, Bantul
Upacara adat iki diadani ing saben malem Rebo pungkasane wulan Sapar taun Hijriyah utawa ruwah (taun Jawa)
Upacara mau diadani minangka rasa syukur awit Allah wus kepareng paring sih kanugrahan ing sajeroning sataun kapungkur uga nyenyuwun murih ing taun kang bakal tumeka bisa kaparingan kaberkahan
Wiwit-witané upacara adat iki miturut sujarah kang wus sumebar ing madyaning masarakat kawiwitan duk rikala Kraton Mataram mapan ing tlatah Kerto déné kang ngasta pusaraning adil ing Mataram ya iku Ingkang Sinuhun Kangjeng Sultan Agung Hanyakrakusuma
Rikala semana ing Karaton Mataram lagi nedheng-nedhenge olèh kanugrahan lelara
Akèh para sentana lan kawula dalem kang padha kena lelara
Kaanan kang kaya mangkono iku ndadèkaké sungkawa ing penggalihe Kangjeng Sultan Agung
Sabanjure Kangjeng Sultan ngupadi anggoné golèk usada marang Kyai Fakih Usman kang dumunung ing tlatah Wonokromo
Kayai Fakih Usman uga sinebut Kyai Welit.
Awul-awul Awul-awul ya iku sawijinipun panggènan kanggé tumbas rasukan bekas
Awul-awul sapunika nyade rasukan import saking pundi kemawon
Tembung "awul-awul" sapunika wonten amargi kawontenanipun rasukan ingkang kathah sanget punika "tumpek bleg", para tiyang ingkang badhé mundhut rasukan punika kanthi ngublek-ublek utawi ngawul-awul tumpukan rasukan punika
amargi saking punika miwa sapunika dipunsebat awul-awul
Awul-awul sapunika dados modhe kanggé tiyang nem
Tiyang nem sapunika saged gadhah rasukan ingkang saé lan mirah
Rasukan ingkang dipunsade ing awul-awul sapunika kathah sanget
Saking kaos, hem, kathok, jaket, daster, blouse, lan sapanunggalanipun
Kita saged ngenyang rasukan ingkang badhé kita sade, amargi saking punika kita saged angsal rasukan ingkang mirah.
Vespa Vespa inggih punika salah satunggal merek sepeda motor jinis skuter kang asalé saka Italia
Perusahaan induk Vespa, inggih punika Piaggio
Ing wiwitan wetuné Vespa ana saingan kang abot ya iku merek Lambretta, sapunika Vespa minangka motor skuter konvensional, Vespa ora duwé saingan manèh
Motor merek Vespa disebarke déning PT Dan Motor Indonesia kang duwé pasaran marang warga sing pancen tresna banget marang motor mau, luwih-luwih vespa antik ing Indonesia
Motor mau uga asring diarani Piaggio Kodok, amarga memper VW Kodok.lan vespa isih digunakaké minangka sarana transportasi nganti saiki
Vespa uga kalebu sarana transportasi kang ékonomis amarga regane kang kaetung murah lan awet.
Beksan Srimpi Beksan Srimpi inggih punika babagan ingkang dados sebatanipun tiyang èstri ingkang mbeksa wonten ing Kraton Ngayogyakarta
Semanten ugi kaliyan bedhaya saha dados sebutan kanggé tiyang èstri ingkang mbeksa wonten ing Kraton Ngayogyakarta
Wisnu Wandhana, srimpi inggih punika beksan putri ingkang dipunbeksaaken déning sekawan putri, minangka pralambang saking grama, angin, toya, kaliyan bumi
Miturut Baoesastra Djawa, srimpi ateges lelangen beksa, ingkang mbeksa tiyang èstri cacahipun sekawan, amargi simpi punika gadhah ateges dasanama saking wanda sekawan
Kajawi bedhaya, srimpi inggih dados beksa ingkang dipuntarekaken wonten ing pura, saha dados lelangen beksa klasik ingkang dipunngleluri amargi beksan punika kalebet beksan pusaka kraton
Beksan Srimpi punika gadhah cariyos ingkang sami kaliyan beksan Bedhaya Sanga, ingkang nyariyosaken babagan akal kaliyan nepsu tiyang manungsa ingkang perang
Wonten ing sanèsipun, Kadipaten Pakualaman nyariosaken manawi beksan srimpi punika beksan ingkang dipunpéntasaken wonten ing adicara sepekenan utawi gangsal dinten bibar adicara pawéwahan ageng boyongan putri Pakualam dhateng Pakualaman
Beksan Srimpi punika dipunpéntasaken kanggé adicara mangayubagya resepsi kados tradisi Kasunanan Surakarta
= Mula-bukanipun Beksan Srimpi = Srimpi miturut saking Kasultanan Ngayogyakarta inggih punika lelangen beksan klasik ingkang dipunbeksakaken kaliyan tiyang èstri cacahipun sekawan, amargi beksan srimpi punika gadhah ateges wanda sekawan
Priyono, Beksan Srimpi punika dhumateng saking tembung impi
Tembung "impi" punika amargi para pamirsa ingkang mirsani Beksan Srimpi, ingkang dangunipun dumugi satunggal jam, kados dipunbeta dhateng donya impi, amargi sadaya pambeksanipun langkung alus
Miturut Kangjeng Brongtodiningrat, srimpi punika pralambang saking sekawan unsur mata angin, kados grama, toya, angin, saha bumi
Wonten ing Kasultanan Ngayogyakarta, beksan srimpi punika sami sepuh kaliyan beksan bedhaya saha dipundadosaken beksan pusaka kraton ingkang adhiluhung
Beksan Srimpi punika cariyosipun kapendhet saking cariyos Bedhaya Sanga
Wonten ing sanèsipun, Srimpi gadhah cariyos babagan ingkang dados pralambang grama, angin, toya, saha bumi
Para pambeksa srimpi awujudaken batak, gulu, dhada, saha buncit
Priyono, Srimpi ingkang dipunbeksa nalika samanten dipunwiwiti wonten ing pamaréntahanipun Sultan Agung antawis 1613-1646
Beksan Srimpi punika namung dipunpéntasaken wonten ing dalem Kraton kanggé ritual kanagaran dumugi jumenengan Sultan
Wonten ing taun 1755, Kraton punika pecah dados kalih inggih punika kraton Kasultanan Ngayogyakarta kaliyan kraton Kasunanan Surakarta, amargi inti saha cariyos beksan srimpi punika taksih sami
Wonten ing Kasultanan Ngayogyakarta, beksan srimpi kagolongaken dumados Serimpi Babul Layar, Serimpi Dhempel, Serimpi Genjung, bènten wonten ing Kasunanan Surakarta ingkang anggolongaken beksan srimpi dumados Serimpi Anglir Mendung kaliyan Serimpi Bondan
Sajatosipun, beksan Srimpi punika sampun dangu dipunpéntasaken wonten ing Kraton, amargi beksan punika saweg dipunmangertosi kaliyan masarakat taun 1970-an
Wisnu Wardhana perang ingkang dipuncariyosaken wonten ing beksan Srimpi inggih punika falsafah gesang piyantun Jawi
Cariyos Beksan Srimpi kados kabecikan kaliyan kabatilan ingkan boten saged bibar
Perang wonten ing Beksan Srimpi punika langkung katingal amargi sadaya pambeksa Srimpi ingkang nyariyosaken prajurit kalih sami tarung kaliyan prajurit sanèsipun ngagem keris alit utawi cundrik, jemparing, jebeng, utawi pistol
Wonten ingkang kaping sepindah, sadaya penari ingkang mbeksa srimpi ngagem rasukan kados temanten Jawi, inggih punika dodot kaliyan gelung bokor mengkurep
Sapunika, rasukanipun para pambeksa beksan Srimpi langkung nuweni éwah-éwahan, inggih punika ngagem jarik parang rusak kaliyan sered kiwa, saha rasukan ingkan boten mawi lengen.
Srimpi miturut saking Paku Alaman, gadhah jinis ingkang kathah, amargi srimpi punika beksan ingkang dados beksan induk kados bedhaya
Wonten ing pèriode Paku Alam ingkang kaping satunggal dumugi Paku Alam ingkang kaping sanga, beksan srimpi ingkang remen dipunpentasaken inggih punika: Srimpi Gandrung Winangun
Srimpi Gandrung Winangun inggih punika beksan srimpi ingkang taksih gadhah kéblat saking beksan Srimpi ing limrahipun
Beksan Srimpi Gandrung Winangun dipunbeksakaken kaliyan putri ingkang cacahipun sekawan, saha dipuniringi kaliyan gendhing ingkang namanipun Gandrung Winangun
Beksan Srimpi Winangun sajatosipun beksan ingkang dados tradisi saking Kasultanan Ngayogyakarta ingkang dipunterasaken kaliyan Kadipatèn Pakualaman Srimpi Ela-ela
Beksan Srimpi Ela-ela sajatosipun sami kaliyan srimpi sanèsipun
Beksan Srimpi Ela-ela dipunbeksaaken kaliyan putri ingkang cacahipun sekawan, saha dipuniringi kaliyan gendhing Ela-ela
Beksan Srimpi Ela-ela punika sajatosipun beksan tradisi saking Kasultanan Ngayogyakarta ingkang dipunterasaken kaliyan Kadipatèn Pakualaman
Beksan Srimpi Nadheg Putri inggih punika beksan ingkang kasebat wonten ing naskah Langen Wibawa, wonten ing Pamaréntahanipun K.G.P.A.A
Naskah ingkang kaserat kaliyan basa Jawi, miturut data kodikologis dipunserat kaliyan sekawan panyerat
Ingkang nyerat kaping sepindah wonten ing taun 1866, inggih punika wonten ing wekdal Paku Alam IV jumeneng (taun 1864 dumugi 1878)
Ingkang nyerat kaping kalih dumugi kaping sekawan boten nyerat tarikh utawi wekdal, amargi taksih nyebataken raja ingkang jumeneng, inggih punika Haryo Prabu Suryadilaga utawi Paku Alam V, ingkang jumeneng taun 1878 dumugi 1900